SET ปิดเช้าพุ่ง 14 จุด นลท.คลายกังวล “โอไมครอน” หวังศก.ฟื้นตัว
SET ปิดเช้าพุ่ง 14 จุด นลท.คลายกังวล “โอไมครอน” ไม่ได้ร้ายแรง-มองข้ามไปถึงเศรษฐกิจฟื้นตัวได้ บ่ายนี้ตลาดฯคงจะยืนในแดนบวกได้ พร้อมให้กรอบการแกว่งไว้ที่ 1,590-1,605 จุด
7 ธ.ค. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้เทรดคึกคัก หลังจากที่เชื้อไวรัสโควิดสายพันธุ์โอไมครอนไม่ได้ร้ายแรง ทำให้นักลงทุนผ่อนคลายลง และมองข้ามไปถึงเศรษฐกิจฟื้นตัวได้ แต่สัปดาห์นี้วอลุ่มเทรดคงจะบางเนื่องจากคาบเกี่ยววันหยุดยาว
ด้านตลาดหุ้นในภูมิภาคเอเชียเช้านี้ฟื้นตัวขึ้นหลังจากวานนี้ปรับตัวลงเป็นส่วนใหญ่จากวิตกกรณีบริษัทไชน่า เอเวอร์แกรนด์ กรุ๊ป มีปัญหาเรื่องการผิดนัดชำระหนี้ แต่วันนี้ตลาดฯได้แรงหนุนจากตัวเลขส่งออกของจีนเดือนพ.ย.ออกมาดีกว่าคาด โดยสำนักงานศุลกากรจีน (GAC) รายงานในวันนี้ว่า ยอดส่งออกเดือนพ.ย.เพิ่มขึ้น 22% เมื่อเทียบเป็นรายปี ขณะที่ยอดนำเข้าพุ่งขึ้น 31.7% อย่างไรก็ดีให้รอติดตามหลายธนาคารกลางจะประชุมกันในสัปดาห์หน้า
สำหรับแนวโน้มการลงทุนในช่วงบ่ายนี้ นางสาวธีรดา กล่าวว่า ตลาดฯคงจะยังยืนในแดนบวกได้ในช่วงรอปัจจัยใหม่หนุน พร้อมให้กรอบการแกว่งไว้ที่ 1,590-1,605 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 2,308.64 ล้านบาท ปิดที่ 135.50 บาท เพิ่มขึ้น 1.50 บาท
PTT มูลค่าการซื้อขาย 1,722.63 ล้านบาท ปิดที่ 37.50 บาท เพิ่มขึ้น 0.75 บาท
CPALL มูลค่าการซื้อขาย 1,670.62 ล้านบาท ปิดที่ 59.25 บาท เพิ่มขึ้น 0.75 บาท
AOT มูลค่าการซื้อขาย 1,132.80 ล้านบาท ปิดที่ 60.50 บาท เพิ่มขึ้น 1.25 บาท
BBL มูลค่าการซื้อขาย 981.50 ล้านบาท ปิดที่ 116.50 บาท เพิ่มขึ้น 2.00 บาท